ועדת הכספים, כנסת 22, פרוטוקול מספר 45, 2020-01-06 11:00

משה גפני: אני מחדש את הישיבה.

משה גפני: על סדר-היום: הצעת חוק שירותי תשלום (תיקון) (דחיית מועד התחילה), התש"ף-2019.

משה גפני: מי מציג את החוק?

משה גפני: בבקשה.

רני נויבואר: רני נויבואר, משרד המשפטים.

רני נויבואר: הצעת חוק שירותי תשלום עברה בכנסת כשהיתה הבנה שיכול להיות שייקח זמן לשוק להתארגן כדי שהחוק ייכנס לתוקף.

רני נויבואר: על כן, למעשה נשארה אפשרות לדחות את מועד התחילה בשני טאקטים של צווים כששר המשפטים מבקש מוועדת הכלכלה לאשר את דחיית התחילה של החוק.

רני נויבואר: אנחנו אכן הכנו צו לוועדת הכלכלה, אבל ועדת הכללה כידוע לא התכנסה.

רני נויבואר: לכן, נאצלנו להעביר את הצעת החוק כדי לדחות את מועד התחילה.

משה גפני: לא הבנתי.

משה גפני: אם ועדת הכלכלה היתה מתפקדת, האם החוק מוכן?

רני נויבואר: החוק מוכן, החוק נחקק.

רני נויבואר: תחילת החוק יועדה להיות שנה מיום הפרסום שלו, שזה אומר ה-9 בינואר 2020, שזה עוד כמה ימים.

רני נויבואר: היתה הבנה שהוועדה קובעת שנה למועד התחילה כי לוקח זמן לשוק להתארגן.

משה גפני: למה הכנסתם בחוק שהשר רשאי להאריך בצו?

רני נויבואר: כי היתה הבנה שיכול להיות שהשוק צריך יותר זמן.

רני נויבואר: אדבר קצת על הצעת החוק.

רני נויבואר: הצעת החוק שהיא כבר חוק, כשהיא תיכנס לתוקף היא תהיה כבר חוק, אבל היא הצעת חוק שנחקקה.

רני נויבואר: הצעת החוק מסדירה את כל עולם שירותי תשלום.

רני נויבואר: שירותי תשלום מתחילים עם כל מה שמתנהל בחשבון בנק כשנותנים מה שמכונה חשבון עובר ושב, כשאחת הפונקציות המרכזיות שלו היא לבצע ממנו תשלומים.

רני נויבואר: כיום יש כרטיסי אשראי, כרטיסי חיוב, שהם פלטפורמה שעליה מבצעים תשלומים.

רני נויבואר: היום נכנסים לעולם שהוא בתחילתו, ואתם כבר רואים אותו, שיש הרבה אפליקציות של תשלום, יש חברות בין-לאומיות שעוסקות בתשלומים בין-לאומיים.

רני נויבואר: הצעת החוק אמורה להיות גג רחב שאמור להכיל את כל פעילויות התשלום ולקבוע דין אחד לכולם, ולא משנה מי מפעיל.

רני נויבואר: כלומר, לצורך העניין, מי שמפעיל, בין אם הוא בנק ובין אם הוא חברה שנקראת פינטק, כמו אפל.

משה גפני: למה לא הספקתם לסיים את זה?

רני נויבואר: אנחנו הספקנו לסיים את זה, השוק לא הספיק להתארגן לזה.

רני נויבואר: החוק אמור להיכנס לתוקף ב-9 בינואר.

רני נויבואר: השוק פנה אלינו.

משה גפני: מי זה "השוק"?

רני נויבואר: השוק זה המערכת הבנקאית, זה גופים כמו חברות כרטיסי אשראי, גופים כמו PAY PAL, גופים שהם פינטק, או גופים שאמורים להיכנס לשוק.

רני נויבואר: פנו אלינו גופים מהשוק ואמרו: לא הספקנו.

משה גפני: למה הבנקים לא הספיקו להתארגן?

משה גפני: מי מייצג את הבנקים?

משה גפני: בבקשה.

אייל דותן: עו"ד אייל דותן, איגוד הבנקים.

אייל דותן: הבנקים כן נערכים לחוק.

אייל דותן: הבנקים התארגנו לקראת החוק.

אייל דותן: החוק הוא חוק מאוד תקדימי והוא למעשה עושה מהפך בכל עולם חשבון עובר ושב בבנקים.

אייל דותן: אנחנו עשינו מיפוי ראשוני בקרב כל הבנקים, ומיד לאחר המיפוי כבר פנינו למשרד המשפטים ולבנק ישראל ואמרנו : עשינו מיפוי, אנחנו רואים מה הצרכים, אנחנו רואים כמה זה מורכב ואנחנו צריכים תקופת היערכות יותר ארוכה כי זה דורש גם עדכון נהלים, כשאת הנהלים עדכנו ותיקנו, וזה דורש גם כל מיני עדכונים מיכוניים שדורשים זמן ולוקחים זמן.

מיקי לוי: כמה זמן אתם יודעים על החוק הזה?

מיקי לוי: כמה זמן היערכות היתה לכם?

אייל דותן: שנה.

אורית פרקש הכהן: יש לי שאלה הבהרה.

אורית פרקש הכהן: האם אפשר לומר שקידום השירותים האלה התחרה בבנקים?

משה גפני: אורית, ברשותך, נסיים רק את השלב הזה.

משה גפני: הבנקים זה דבר מאוד רגיש כי אנחנו צריכים לדאוג להם.

משה גפני: שנה היה לכם כדי להיערך לזה.

משה גפני: אם אתם סבורים שאתם לא יכולים לעמוד בזה כי יש בעיה בשוק, למה לא אמרתם את זה בחקיקה?

משה גפני: למה אפשרתם?

אייל דותן: אמרנו גם בחקיקה שמדובר בחוק שדורש היערכות.

משה גפני: למה לא שמעתם להם?

רני נויבואר: כי אנחנו חשבנו ששנה מספיקה.

רני נויבואר: אבל כיוון שידענו שעשוי להתעורר קושי, הכנסנו בעיקרון סמכות לשר באישור ועדת כלכלה, פעמיים, בשתי טאקטים, כל פעם לתת שישה חודשים.

רני נויבואר: כלומר, בגלל שהיתה הבנה שאנחנו עושים כאן משהו שהוא באמת במובן מסוים רפורמה, כי להכניס את כל המוצרים האלה תחת חוק שהוא חוק בסיסי - - -

משה גפני: בסדר.

משה גפני: סיכום של הקטע הזה הוא שידעתם שתהיה בעיה.

רני נויבואר: לא, שעשויה להיות בעיה.

משה גפני: בסדר, מה זה משנה?

רני נויבואר: לא, אם היינו יודעים שיש בעיה - - -

משה גפני: ידעתם שעשויה או עלולה להיות בעיה, ולכן לא רציתם להאריך את זה מעבר למועד שנקבע בחוק, רק אפשרתם להאריך אותו.

משה גפני: אני לא רוצה להגיד שהבנקים ניצלו, כי יכול להיות שזה היה בתום לב.

משה גפני: בנקים ותום לב כשהם הולכים יחד, זה דבר מעניין.

משה גפני: לכן, היה ברור שהבנקים ידרשו את ההארכה הזו.

משה גפני: לא לקחתם בחשבון שוועדת הכלכלה לא תתפקד, אז באתם אלינו.

רני נויבואר: אני רוצה לחדד, זה לא רק בנקים.

משה גפני: כן, בבקשה.

טיבי רבינוביץ: טיבי רבינוביץ, איגוד הבנקים.

טיבי רבינוביץ: אדוני היושב-ראש, אני לא רוצה להפריע לקונספט, אבל גם יש אפשרות שמלכתחילה התקופה היתה מאוד קצרה, ואנחנו הצבענו על זה מלכתחילה.

טיבי רבינוביץ: כלומר, גם זו אפשרות.

משה גפני: בסדר, אני לא אמרתי שלא.

משה גפני: לא נקטתי צד בשאלה מי אשם או מי לא אשם.

רני נויבואר: אדוני, אני רוצה לחדד שהשוק הזה מתעורר, ובשנים הקרובות נראה הרבה שינויים בשוק הזה כי צפויות להיכנס כנראה חברות גדולות אחרות לתחרות.

משה גפני: אז מה?

משה גפני: אבל בינתיים המצב נשאר אותו דבר כמו שהוא היה לפני שנה, לא קרה משהו.

רני נויבואר: מה שקרה הוא שאנחנו מבינים היום שהם צריכים עוד זמן.

רני נויבואר: אנחנו לקחנו את זה בחשבון בהתחלה, רק חשבנו ש - - - אבל זה לא רק הבנקים שעל הפרק, יש גופים נוספים שפנו אלינו.

רני נויבואר: אנחנו הזכרנו את pay pal שפנו אלינו.

רני נויבואר: ישבנו עם בנק ישראל, וישבנו איתם, ואנחנו חושבים ש - - -

משה גפני: ברוכים הבאים לחברים שבאו מהודו, ולראשת העיר ברודה.

משה גפני: ברוכים הבאים לכנסת ישראל, וטוב שאנחנו נמצאים פה כדי שאתם תוכלו לבקר אותנו.

משה גפני: אנחנו מאוד שמחים שאתם כאן.

אורית פרקש הכהן: (מתרגמת את דברי היושב-ראש לאנגלית.

אורית פרקש הכהן: )

משה גפני: תודה רבה, Thank you.

משה גפני: אורית, בבקשה.

אורית פרקש הכהן: לגבי הרפורמה הזו - האם זה חלק מהסיפור של ועדת שטרום או שזה לא קשור?

אורית פרקש הכהן: ראיתי שהמוקד כאן הוא משרד המשפטים.

רני נויבואר: לא, זה לא ועדה.

רני נויבואר: תחילתו של החוק בצוות השימוש במזומן כשהיתה הבנה שצריך לפתח תשתיות לתשלומים אחרים כשהיתה הבנה כשהעולם משתנה.

רני נויבואר: עולם התשלומים באמת משתנה.

רני נויבואר: כולם מתחילים לראות את זה באפליקציות הבנקאיות, אבל העולם הזה משתנה והולך.

רני נויבואר: לכן, היתה הבנה שצריך לקבוע מסגרת נורמטיבית רחבה לכל סוגי התשלומים ולא רק בשאלה האם זה נובע מכרטיסי אשראי או האםזה נובע מבנקים – זה לא משנה, כי השוק הזה עומד להיות פתוח לתחרות.

רני נויבואר: יש מהלכים מאוד גדולים שנעשים.

רני נויבואר: בין היתר, זה באמת לאמץ את החוק שלנו ועוד חוקים נוספים שיגיעו.

משה גפני: לא קרה כלום בינתיים.

משה גפני: כולנו יודעים שהעולם הולך להשתנות ושהמסגרות משתנות, והכול בסדר.

משה גפני: אבל זה לא קשור לחוק הזה.

משה גפני: החוק נותן את המסגרת שלו הבנקים לא היו אומרים עכשיו מילה אז היה לכם כבר חוק מושלם, לא היה צורך להאריך אותו.

משה גפני: אתם מאריכים אותו כי הבנקים אמרו כבר אז: לא נוכל להיערך לזה.

רני נויבואר: אני רוצה לחדד.

רני נויבואר: בזמנו חבר הכנסת זבולון אורלב ישב בוועדה ואמר: בסוף המועד מגיע.

רני נויבואר: אני חושבת שאני לא צריכה להעמיד אדם בחזקת חוטא אם הוא בא אליי ומוכיח.

רני נויבואר: ישבנו איתם והם הסבירו למה זה מצריך עוד זמן היערכות.

רני נויבואר: גם מלכתחילה לקחנו בחשבון שיכול להיות שהם יזדקקו.

רני נויבואר: לא צריך לשים אדם בחזקת חוטא.

רני נויבואר: לכן אני אומרת, החוק נכנס לתוקף, חובות חדשות חלות עליהם במערכת הבנקאית בחשבון העו"ש, אז אני יכולה להבין שהם צריכים עוד קצת זמן.

רני נויבואר: בעיניי, בסוף התאריך יגיע.

רני נויבואר: אני מקווה שכבר נהיה במקומות - - -

משה גפני: יכול להיות שזה יהיה שוב ערב בחירות.

רני נויבואר: התאריך יגיע, התאריך שקבענו פה יגיע, החוק ייכנס לתוקף.

רני נויבואר: אנחנו מאוד רוצים לראות את החוק נכנס לתוקף.

רני נויבואר: אנחנו כתבנו אותו, אנחנו הבאנו אותו, עברנו את כל התהליכים כדי להביא אותו.

אורית פרקש הכהן: את פשוט צריכה להבין שאנחנו ה- Start up Nation.

אורית פרקש הכהן: זה מסוג הרגולציה שצריך לוודא שלא תתקע את הטכנולוגיה.

רני נויבואר: לא, היא לא תוקעת את הטכנולוגיה כי היא אמורה להיות ניטרלית טכנולוגית ממילא, וזה בחוק עצמו.

רני נויבואר: אבל כשמדברים על מועד הדחייה אז אני אומרת שאם השוק בא אליי, והם לא הגוף היחיד שבשוק שבא ואמר:

רני נויבואר: אני צריך זמן היערכות כדי לא לעבור על החוק אז יש לי קושי לבוא ולומר: בסדר, החוק ייכנס לתוקף במועד אחרי שהשתכנעתי.

רני נויבואר: אם לא השתכנעתי - אז בסדר.

רני נויבואר: פעמים רבות הרי אנחנו גם לא משתכנעים כשאומרים לנו.

מיקי לוי: כמה זמן ההארכה?

משה גפני: הם מבקשים הארכה עד ה-14 באוקטובר - תשעה חודשים.

רני נויבואר: אנחנו מבקשים תשעה חודשים.

רני נויבואר: זה קצת יותר מתשעה חודשים כי זה יוצא חול המועד סוכות.

משה גפני: היועצת המשפטית, בבקשה.

מרב תורג'מן: לסיכום, ההבחנה בין הצעת החוק שקוראים לה שטרום לבין התיקון הזה שאמור היה להיכנס לתוקף, היא שבשונה משטרום שעיקר התיקון היה הפרדת חברות כרטיסי האשראי מהבנקים, כאן מדובר למעשה במסגרת המשפטית והטכנולוגית שבין שלושה גורמים שהם: הלקוח, הצרכן או בעל חשבון העו"ש לבין מפעיל שירותי התשלום לבין המוטב שהוא מקבל את התשלום בסופו של דבר.

מרב תורג'מן: לכן, זה לגמרי פלטפורמות שונות לנושא.

משה גפני: ברור.

משה גפני: קרן, בבקשה.

קרן ברק: מה קורה, וזו שאלה גם לבנקים, עם כל מאות אלפי אנשים שאין להם חשבונות בנק ושהם מסורבי חשבונות בנק?

קרן ברק: האם הם לעולם לא יוכלו להשתמש בשום טכנולוגיה?

קרן ברק: זה מעניין אותי כי אני נחשפתי לזה שיש קרוב למיליון איש שהם בכלל מסורבי חשבונות בנק.

משה גפני: נציגת בנק ישראל, האם את יכולה לתת תשובה לחברת הכנסת קרן ברק?

גרניט אופק: גרניט אופק, הפיקוח על הבנקים.

גרניט אופק: בנק ישראל הוציא הוראה שמחייבת לפתוח חשבונות ביתרת זכות לכל לקוח.

גרניט אופק: אין שום סיבה שיהיו לקוחות, אלא אם כן את מתכוונת לאשראי.

קרן ברק: לא, אני מדברת על חשבונות בנק.

גרניט אופק: חשבונות בנק ביתרת זכות יש חובה ברגולציה לפתוח לכל אדם.

קרן ברק: אז הטכנולוגיה הזו תקפה לכולם.

משה גפני: משרד האוצר, מה עמדתכם?

אהוד מוריה: אהוד מוריה, רשות שוק ההון.

אהוד מוריה: מצטרפים לעמדת משרד המשפטים.

משה גפני: יוסי עדס, מה עמדתכם?

משה גפני: בבקשה.

יוסי עדס: יוסי עדס, הסוכנות לעסקים קטנים ובינוניים.

יוסי עדס: לא ממשרד האוצר.

יוסי עדס: אנחנו חושבים שיש חשיבות בקידום החוק הזה.

יוסי עדס: אבל אני לא מכיר את הקשיים ולא יודע לחוות דעה על היכולת היישומית באופן מיידי.

יוסי עדס: ולכן, בהתאם לעמדת משרד המשפטים.

משה גפני: אתם לא מתנגדים לזה.

יוסי עדס: אנחנו לא מתנגדים לדחייה.

משה גפני: בסדר.

משה גפני: נמרוד הגלילי, איגוד לשכות המסחר.

נמרוד הגלילי: תודה, כבוד יושב-ראש הוועדה.

נמרוד הגלילי: אכן, נמרוד הגלילי, איגוד לשכות המסחר.

נמרוד הגלילי: כמו שצוין פה בהתחלה, הבעיות והקשיים הם לא רק של המערכת הפיננסית, היא גם של כלל המגזר העסקי.

משה גפני: אתם מתנגדים לחוק הזה?

נמרוד הגלילי: אנחנו לא מתנגדים לחוק.

משה גפני: מי התקשר אליי ואמר שהוא מתנגד?

משה גפני: אני מחפש אותו כבר יומיים.

משה גפני: האם יש מישהו שמתנגד לחוק?

נמרוד הגלילי: אנחנו לא מתנגדים לחוק.

מיקי לוי: זה עושה להם חיים יותר קלים.

משה גפני: אבל מישהו התקשר אליי ואמר לי שזה גורם להם נזק.

משה גפני: אמרתי לו: תבוא לוועדה ותגיד את זה.

מיקי לוי: אולי משב"א, לא?

קריאות: לא.

משה גפני: לא יודע.

משה גפני: לא - אז לא.

נמרוד הגלילי: בכל מקרה, אנחנו לא מתנגדים לחוק.

נמרוד הגלילי: אנחנו רק סבורים שהמגזר העסקי בתשעה חודשים עדיין לא יספיק להכין את עצמו ולהיות מוכן להיערכות לחוק.

נמרוד הגלילי: אנחנו סבורים שצריך לפחות 12 חודשים, וגם זה אני בספק אם נספיק, וזאת ממספר סיבות: ראשית, עסקים קטנים שעושים אצלם קניות בטלפון ומעבירים את המשלוחים שלהם באמצעות שליחים, אותם שליחים הם לא שליחים של החברות אלא אלו שליחים של חברות שילוח.

נמרוד הגלילי: כדי לאמת את העסקה עם פרט אימות מוגבר עם מסופון, זה לא של אותה עסקה.

נמרוד הגלילי: זה שליח שהוא בכלל שליח של חברה חיצונית שעושה שליחות לחברה מסוימת.

נמרוד הגלילי: איך אפשר יהיה לאמת את פרט האימות המוגבר?

מיקי לוי: כבר עכשיו עברה הוראה של המפקחת על הבנקים שבזמן ההזמנה הוא נותן את הקוד הנוסף כדי להבטיח שזו ההזמנה שלו.

נמרוד הגלילי: זה דורש פיתוחים טכנולוגיים שכרגע עדיין אין אותם.

מיקי לוי: למיטב ידיעתי, יש את זה ובחלק מבתי העסק זה כבר עובד.

נמרוד הגלילי: לדעתי, לעסקים הקטנים תהיה בעיה.

נמרוד הגלילי: לעסקים הגדולים תהיה יותר יכולת.

נמרוד הגלילי: אנחנו חושבים גם על אותם עסקים קטנים ולא רק על העסקים הגדולים.

נמרוד הגלילי: גם בקניות מקוונות באינטרנט יצטרכו את האימות המוגבר הזה, הם יצטרכו להטמיע את המערכות.

נמרוד הגלילי: אחת הבעיות הנוספות זה שכרגע על פי נוסח החוק תווי קנייה של רשתות המזון או רשתות אחרות וכרטיסי מתנה שאתה רוכש ונותן לקרוב משפחה או לחבר, זה אמצעי תשלום לכל דבר ודבר.

נמרוד הגלילי: אני מקווה שיש הבנה עם משרד המשפטים שאולי נכון להחריג את זה מהוראות החוק.

נמרוד הגלילי: הבעיה היא שאני לא מאמין שתהיה ממשלה קבועה ואפשר יהיה לקדם את זה בתשעה חודשים אז ולקבל כבר הסכמות.

נמרוד הגלילי: לכן, צריך לדחות את זה יותר.

משה גפני: תודה.

משה גפני: אדוני, בבקשה.

איתמר גזלה: איתמר גזלה, הרשות לעסקים קטנים, משרד הכלכלה.

איתמר גזלה: אני מקשיב למה שאומר פה ידידי ואני יכול להגיד שאני לא מסכים במילה לכל מה שהוא אמר שהמגזר העסקי לא ערוך.

איתמר גזלה: אנחנו אמרנו שאנחנו לא מתנגדים לדחייה כי באמת קיבלנו ממשרד המשפטים ומבנק ישראל את הצורך שיש לחברות להתארגן, וזה בסדר.

איתמר גזלה: הוא דיבר על פרט אימות מוגבר.

איתמר גזלה: סעיף 32 מדבר על הטבה למגזר העסקי שאם הם לא משתמשים בהטבה הזו המצב שלהם נשאר כמו שהוא היום.

איתמר גזלה: כלומר, אין שום מצב שהמצב שלהם יהיה רע בעקבות החוק הזה.

איתמר גזלה: אני באמת לא מבין מאיפה זה בא.

איתמר גזלה: בראייתנו, החוק הזה בא לטובת המגזר העסקי.

משה גפני: הבנו.

משה גפני: את הוויכוח הזה תעשו בוועדת הכלכלה כשהחוק הזה יבוא לאישור.

משה גפני: היועצת המשפטית, תעירי לגבי העניין.

מרב תורג'מן: רק אבהיר.

מרב תורג'מן: במענה לדבריו של מר הגלילי, אזכיר שהחוק מאפשר שתי דחיות נוספות בצו באישור ועדת הכלכלה.

מרב תורג'מן: אם שר המשפטים באמת יתרשם שאכן נדרשת דחייה נוספת וועדת הכלכלה תסכים עם העמדה הזו, ניתן יהיה לדחות את התחילה בשתי תקופות נוספות כפי שקבוע בחוק היום.

מיקי לוי: החוק קובע שתי הארכות נוספות?

מרב תורג'מן: שתי אפשרויות נוספות לדחיית התחילה, כל פעם בחצי שנה.

משה גפני: חוק משונה.

משה גפני: הוא לא היה מאושר בוועדת הכספים ככה.

משה גפני: אנחנו פה לא היינו מאשרים את זה.

משה גפני: מה זה שתי דחיות נוספות?

מיקי לוי: רחל עזריה עשתה את זה בוועדה מיוחדת של הרפורמות.

מיקי לוי: אבל אתן צריכות להיות שומרות הסף בעניין הזה.

מיקי לוי: זה לא היה פשוט שם.

מרב תורג'מן: לכן, אני אומר שלכן גם לא ניתנה אפשרות להאריך בשנה, אלא בחצי שנה כל פעם בפיקוח פרלמנטרי.

משה גפני: אני לא נכנס לעניין הזה, אני מקווה שאתם עושים נכון.

משה גפני: אני סבור שחקיקה זה דבר קבוע.

משה גפני: אני יכול להבין הארכה של פעם אחת, אבל כאן - - -

אורית פרקש הכהן: זו הארכה שנייה כבר?

משה גפני: לא, זו הארכה ראשונה.

טיבי רבינוביץ: אדוני, אני יודע שלא תלוי בך, אבל כל מה שתלוי בך ובוועדה ככל שאפשר לקדם את זה כמה שיותר מהר כדי שהמליאה תוכל להתכנס ולאשר את זה, כי בסופו של דבר החוק נכנס לתוקף בעוד יומיים - זה מאוד מאוד חשוב.

משה גפני: מה אתה רוצה להגיד?

רני נויבואר: שהחוק נכנס לתוקף ביום חמישי, ה-9 בינואר.

רני נויבואר: כלומר, יש חשיבות מאוד גדולה שהחוק יאושר במליאת הכנסת כי אנחנו לא רוצים שתהיה לו תחולה רטרואקטיבית,וככל שתהיה לו תחולה רטרואקטיבית אז זה יהיה עניין של ימים ולא עניין משמעותי יותר מזה.

משה גפני: בסדר.

מרב תורג'מן: בהמשך לדבריה של רני, אנחנו מבקשים הסמכה לקבוע, ככל שיידרש, סעיף תחילה רטרואקטיבית ליום 9 בינואר.

מרב תורג'מן: אנחנו נבדוק את לוח הזמנים, וככל שיידרש אנחנו נוסיף סעיף תחילה.

משה גפני: צריך להוציא מכתב ליושב-ראש הכנסת שאנחנו מבקשים להביא את זה מיד למליאה.

מיקי לוי: אדוני היושב-ראש, איך יש לך את היכולת הזו להביא את כל הצרות לוועדת הכספים?

משה גפני: אני מביא גם את הדברים הטובים.

משה גפני: אתה לא יכול רק ליהנות מהדברים הטובים.

משה גפני: אגב, זה לא צרות כי אם אנחנו לא מביאים את זה עכשיו תהיה שם התרסקות ממש.

משה גפני: היועצת המשפטית, אנחנו מוסיפים סעיף.

מרב תורג'מן: לגבי התחילה.

משה גפני: כן.

מרב תורג'מן: אני חוזרת שוב, ככל שיידרש.

מרב תורג'מן: אנחנו אולי נבחן קודם את לוח הזמנים או שאתה מבקש להוסיף סעיף תחילה ליום תשעה בינואר?

משה גפני: כן.

משה גפני: למה?

משה גפני: מה את רוצה?

מרב תורג'מן: אפשר להוסיף.

מרב תורג'מן: אם זה יפורסם עד התשעה בינואר - - -.

מרב תורג'מן: יכול להיות שזה יתייתר.

מרב תורג'מן: מה שאני רוצה להגיד הוא שאנחנו נבדוק את לוח הזמנים, ואם יהיה צורך - - -

משה גפני: אני אגיד לך מה שלא רציתי להגיד, וגם עכשיו אני אומר את זה בעירבון מוגבל.

משה גפני: אם זה יהיה במליאה ביום רביעי אז הסעיף הזה מיותר.

מרב תורג'מן: נכון.

משה גפני: אז הצוות צריך לדאוג שזה יהיה ביום רביעי.

אורית פרקש הכהן: אבל כרגע אין דיון במליאה ביום רביעי.

משה גפני: דרך אגב, אבל זה יכול להיות.

משה גפני: יש עט ונייר ומדפסת ואפשר לנסות ביום רביעי, אם רוצים.

משה גפני: אורית, זה כנראה יהיה ביום רביעי, כך אני מעריך, אחרת הממשלה עומדת פה במצב מסובך.

מרב תורג'מן: אם לא, אנחנו נוסיף סעיף תחילה.

משה גפני: אם לא, מוסיפים סעיף תחילה.

משה גפני: בבקשה, לקרוא את הצעת החוק.

אושרה אזרזר: " הצעת חוק שירותי תשלום (תיקון) (דחיית מועד התחילה), התש"ף-2019.

אושרה אזרזר: תיקון סעיף 77 1.

אושרה אזרזר: בחוק שירותי תשלום, התשע"ט-2019, בסעיף 77(א), במקום "שנה מיום פרסומו" יבוא "ביום כ"ו בתשרי תשפ"א (14 באוקטובר 2020) ".

משה גפני: ואנחנו מוסיפים סעיף.

משה גפני: הסעיף הזה מותנה מתי זה יגיע למליאה.

משה גפני: אם זה יגיע למליאה ביום רביעי אז הסעיף הזה יתייתר כיוון שעד ה-9 בחודש יש לנו את החוק עצמו.

מרב תורג'מן: כן.

מרב תורג'מן: אדוני, נדרש גם פרסום ברשומות כדי שזה ייכנס לתוקף.

מרב תורג'מן: גם את העניין הזה ניאלץ לבדוק עם משרד המשפטים לגבי הפרסום ברשומות.

משה גפני: יש תקדים למשרד המשפטים בוועדת הכספים שאם הוא רוצה הוא יכול לפרסם באותו יום.

משה גפני: יש כבר תקדים.

רני נויבואר: נכון.

רני נויבואר: אנחנו בהחלט מתכוננים לאפשרות שנצטרך לפרסם באותו יום.

מרב תורג'מן: זה תלוי גם ביחידת נוסח החוק אצלנו בכנסת, ו - - -

משה גפני: מי בעד הצעת חוק שירותי תשלום (תיקון) (דחיית מועד התחילה), התש"ף-2019, עם התוספות כפי שנאמרו פה?

משה גפני: מי בעד אישור החוק?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: הצעת החוק אושרה.

משה גפני: החוק אושר.

משה גפני: תודה רבה, הישיבה נעולה.